‘พิเชฐ เจียรมณีทวีสิน’ เร่งยกระดับคณิตศาสตร์ประกันภัย
“พิเชฐ เจียรมณีทวีสิน” ถือว่าได้เป็นหนึ่งในนักคณิตศาสตร์ประกันภัย หรือแอคชัวรี (Actuary) ระดับแนวหน้าของไทย
24 มิ.ย. 2558

โดย...ฉัตรชัย ธนจินดาเลิศ
“พิเชฐ เจียรมณีทวีสิน” ถือว่าได้เป็นหนึ่งในนักคณิตศาสตร์ประกันภัย หรือแอคชัวรี (Actuary) ระดับแนวหน้าของไทย และล่าสุดได้รับตำแหน่งนายกสมาคมนักคณิตศาสตร์ประกันภัยแห่งประเทศไทยคนใหม่ เมื่อเดือน เม.ย.ที่ผ่านมา มีภารกิจหลักผลักดันให้นักคณิตศาสตร์ประกันภัยไทยยกระดับสู่สากลให้ได้ โดยเบื้องต้นอยู่ระหว่างเปลี่ยนแปลงโครงสร้างสมาคมใหม่ เพื่อรองรับการเปิดประชาคมเศรษฐกิจอาเซียน (เออีซี) ที่กำลังจะมาถึง
ทั้งนี้ สมาคมนักคณิตศาสตร์ประกันภัย ได้หนุนร่างพระราชบัญญัติ (พ.ร.บ.) ประกันชีวิต และร่าง พ.ร.บ.ประกันวินาศภัยฉบับใหม่ เพื่อยกระดับสู่สากล โดยเตรียมร่วมมือกับสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กำหนดคุณสมบัติให้ชัดเจน และต่อไปเมื่อร่างกฎหมายดังกล่าวมีผลบังคับใช้  ตัวนักคณิตศาสตร์ประกันภัยก็จะยิ่งมีบทบาทสำคัญเพิ่มมากขึ้น เมื่อทุกบริษัทประกันภัยต้องมีตำแหน่งนี้กำหนดไว้
“เราเห็นด้วยกับร่าง พ.ร.บ.ทั้งสองฉบับ ที่ต้องการพัฒนาธุรกิจประกันภัยไว้เตรียมพร้อมกับเออีซีที่กำลังจะมาถึงและเป็นสัญญาณที่ดีในการมุ่งสู่มาตรฐานสากล ซึ่งตอนนี้เราก็กำลังรวบรวมคุณสมบัติของนักคณิตศาสตร์แต่ละประเทศไว้เป็นข้อมูลให้กับ คปภ.พิจารณาอยู่” พิเชฐ กล่าว
ทั้งนี้ เนื่องจากกฎหมายปัจจุบันได้กำหนคุณสมบัติของนักคณิตศาสตร์ประกันภัยทั้งประกันชีวิตและประกันวินาศภัยไว้ตายตัว เช่น นักคณิตศาสตร์ประกันชีวิตต้องมีระดับสูงสุด (เฟลโล่) ภายในเดือน ก.พ. 2559 จากปัจจุบันขั้นต่ำต้องสอบวิชาชีพ 5 อันดับให้ผ่าน รวมกับระยะเวลาทำงาน 5 ปี หรือมีใบอนุญาตสูงสุดระดับเฟลโล่ แต่กฎหมายฉบับใหม่นี้ไม่ได้กำหนดคุณสมบัติไว้ตายตัว โดยได้มอบหมายให้เป็นหน้าที่ของ คปภ.กำหนดแทน
อย่างไรก็ตาม ในทางปฏิบัติโดยเฉพาะประกันวินาศภัยอาจจะมีนักคณิตศาสตร์ประกันภัยไม่ได้ในทันที จึงอาจจะมีบทเฉพาะกาลกำหนดเป็นขั้นบันไดเอาไว้ แต่ก็ไม่ควรนานเกินไป โดยต้องหาเกณฑ์ที่ได้มาตรฐานในระดับหนึ่งและปฏิบัติได้ จึงเป็นที่มาของแนวทางการร่าง พ.ร.บ.ฉบับนี้ ที่ให้อำนาจ คปภ.ไว้กว้างๆ เพื่อให้สามารถนำไปกำหนดคุณสมบัติได้อย่างเหมาะสมกับสถานการณ์ในอนาคตที่ พ.ร.บ.ได้รับการอนุมัติและมีผลบังคับใช้จริง
ทั้งนี้ นอกจากในมุมของการปรับแก้กฎหมาย นักคณิตศาสตร์ประกันภัยจะมีบทบาทสำคัญมากสำหรับธุรกิจประกันในอนาคต เป็นงานอีกสาขาหนึ่งที่ยังขาดแคลนและเป็นที่ต้องการของตลาดที่สูงมาก เห็นได้จากข้อมูลล่าสุดของสมาคมนักคณิตศาสตร์ประกันภัยแห่งประเทศไทย พบว่า ในไทยมีผู้ที่สอบผ่านคุณวุฒิของนักคณิตศาสตร์ประกันภัยในระดับสูงสุดหรือระดับเฟลโล่ ซึ่งเป็นที่ยอมรับทั่วโลกเพียง 19 คนเท่านั้น ดังนั้นใครที่จบด้านนี้มาและสอบผ่านได้ระดับเฟลโล่ รับรองว่าไม่มีตกงานแน่และยังสามารถหางานทำแบบไม่ยากเย็นได้ทั่วโลกอีกด้วย 
พิเชฐ ยังให้มุมมองถึงอาชีพนี้ว่า เรื่องของคณิตศาสตร์ประกันภัยไม่ได้ใช้คณิตศาสตร์ตลอดเวลา และไม่จำเป็นต้องทำงานในธุรกิจประกันภัยเสียทีเดียว แต่เป็นอาชีพที่วิเคราะห์อดีต จำลองอนาคต และประเมินสถานการณ์ในปัจจุบัน พร้อมกับหาวิธีแก้ปัญหาทางธุรกิจ จึงเป็นที่ต้องการในธุรกิจประกันภัย เป็นการใช้ความรู้ทางด้านการเงินค่อนไปทางวิศวกรรมการเงิน และที่เกี่ยวข้องกับสวัสดิการในสังคมต่างๆ รวมถึงสถิติประยุกต์ไปด้วย
อย่างไรก็ตาม การจะเป็นนักคณิตศาสตร์ประกันนั้นต้องขึ้นอยู่กับตัวเองเป็นสำคัญ เพราะต้องสอบผ่านคุณวุฒิที่มีหลายระดับให้ได้ ขึ้นอยู่กับว่าอยากจะสอบไปให้ลึกมากแค่ไหน โดยมีทั้งหมดประมาณ 10 ขั้น แบ่งการสอบเป็น 3 ขั้นตอน 5 ขั้นแรกได้ถูกออกแบบไว้ไม่ยากไปกว่าระดับปริญญาตรี ส่วนใหญ่ในต่างประเทศก็สอบกันตั้งแต่ปริญญาตรี ปี 1 หรืออาจเริ่มเรียนเพื่อปูพื้นฐานตั้งแต่มัธยมปลาย อาชีพนี้ถ้าตั้งหลักได้ก่อนก็มีสิทธิก่อน และไม่ได้วัดกันที่อายุหรือปริญญาในการสอบแข่งขัน 
ส่วนเรื่องรายได้ของอาชีพนี้ ก็ไม่น้อยหน้าอาชีพไหน หากสอบได้คุณวุฒิขึ้นมาก็จะได้เงินเดือนเพิ่มสูงขึ้น โดยบริษัทประกันส่วนใหญ่จะให้เงินเดือนขึ้นเวลาสอบผ่าน เหมือนหมอที่มีวุฒิเพิ่มขึ้นก็ได้ค่าตัวสูงขึ้น ซึ่งปัจจัยที่กำหนดผลตอบแทนก็ขึ้นอยู่กับคุณวุฒิและประสบการณ์ควบคู่กัน ต้องค้ำจุนซึ่งกันและกัน รายได้จึงเหมือนกับอาชีพเฉพาะทางที่ต้องสอบคุณวุฒิ เช่น หมอ หรือผู้พิพากษา
“อยากฝากไปถึงคนที่สนใจจะเข้ามาทำในอาชีพนี้ว่า อย่าเพิ่งเห็นตัวเงินเป็นสำคัญ อยากให้เลือกในสิ่งที่ใช่และทำในสิ่งที่ชอบ อาจจะลองสอบเอาคุณวุฒิดูพร้อมกับค้นหาตัวเองไปด้วย ถ้าทำในสิ่งที่ชอบแล้ว ก็จะสามารถสร้างคุณค่าของตัวเรา ผ่านทางคุณวุฒิและการสั่งสมประสบการณ์การทำงาน ส่วนเรื่องรายได้นั้นเป็นเรื่องรอง ในโลกธุรกิจตอนนี้นั้น จะตัดสินใจกันที่ข้อมูลตัวเลข อยากให้ดูที่ความท้าทายของงาน ชอบเรียนรู้สิ่งใหม่ๆ และรู้สึกว่าได้ใช้ความรู้ของเราทำเพื่อสวัสดิการของสังคมและความเป็นอยู่ของคนไทย” พิเชฐ ให้คำแนะนำทิ้งท้าย